Perussuomalaisten kansanedustaja Olli Immonen moittii oman puolueensa edustajan Seppo Kanervan näkemystä Helsingin uuden moskeijan rakentamiseksi.

Kanerva, Helsingin kaupunginvaltuuston perussuomalaisen ryhmän puheenjohtaja, arvioi Yle Helsingille, että Helsinkiin kaavailtu suurmoskeija lisäisi eri uskontokuntien välistä rauhaa. Immonen tyrmää puolestaan hankkeen ”epäkansallisen aineksen ajamaksi” ja katsoo sen olevan eliitin ajamaa ”islamisoimista”.

– Höpöhöpö, Seppo, Immonen tokaisee Facebook-päivityksessään.

– Tällaiset epäkansallisten ainesten ajamat hankkeet tulevat vain ja ainoastaan ruokkimaan entisestään vastakkainasettelua sekä synnyttämään eripuraa ja konflikteja eri ihmisryhmien välille. Suomen pakkomonikulttuuristaminen ja islamisoiminen eliitin toimesta tulevat johtamaan tulevaisuudessa kasvaviin konflikteihin ja sisällissotiin maamme sisällä, Immonen kirjoittaa.

Immosesta nousi kohu kesäkuussa, kun hän vieraili Eugen Schaumannin haudalla Porvoossa ja esiintyi kuvassa uusnatsien kanssa.